Diari Oficial de la Generalitat Valenciana


Sumari del DOGV 3405, del 04-01-1999 (1998/11644)

ORDRE de 23 de desembre de 1998, de la Conselleria d'Agricultura, Pesca i Alimentació, per la qual s'estableixen ajudes per millorar les condicions de producció i comercialització de mel a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/12/23/(3)/dof/vci/html**

### Dades del document

Número de DOGV
:   3405

Data del DOGV
:   04-01-1999

Secció del DOGV
:   I. DISPOSICIONS GENERALS

Número del document
:   1998/11340


Data del document
:   23-12-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 23 de desembre de 1998, de la Conselleria d'Agricultura, Pesca i Alimentació, per la qual s'estableixen ajudes per millorar les condicions de producció i comercialització de mel a la Comunitat Valenciana. [1998/X11414]
  
La Conselleria d'Agricultura, Pesca i Alimentació, en col·laboració amb el sector, ha elaborat un nou programa d'actuacions adreçades a la millora de l'apicultura de la Comunitat Valenciana el 1999, d'acord amb les bases del Reglament CE núm. 1.221/97, del Consell, de 25 de juny de 1997, pel qual s'estableixen les normes generals d'aplicació de les mesures destinades a millorar la producció i comercialització de la mel. Aquest programa ha estat integrat en el programa nacional presentat davant la Comissió de la Unió Europea.
  
El sector apícola de la Comunitat Valenciana desplega la seua activitat en règim de transhumància. Aquest és el sistema productiu que permet obtenir una major quantitat de producte final, en augmentar els rendiments unitaris per rusc. No obstant això, comporta majors riscos sanitaris i augmenta els costos de producció. El manteniment d'aquesta activitat per productors professionals exigeix treballar en dos nivells: reducció dels costos de producció i millora de la qualitat del producte obtingut.
  
La Conselleria d'Agricultura, Pesca i Alimentació entén que aquest sector necessita una actuació dirigida a dos nivells: el primer consisteix en la dotació de les infraestructures i tecnologies necessàries per reduir-ne els nivells de costos; el segon, en la promoció de sistemes de producció que comporten un augment de la qualitat del producte final. Aquests dos objectius, juntament amb la reducció de la presència de malalties de les abelles, han estat els elements clau del programa apícola valencià, del qual es deriven les línies d'ajudes que es preveuen ací.
  
Per tot això, a proposta del director general de Desenvolupament Rural i Producció Agrària,
  
ORDENE
  
Article 1
  
Aquesta ordre té per objecte establir una línia d'ajudes als titulars d'explotacions apícoles de la Comunitat Valenciana que realitzen inversions i actuacions a fi de millorar les condicions de producció i comercialització de la mel.
  
Article 2
  
En seran beneficiaris els titulars d'explotacions apícoles inscrits en el Registre d'Explotacions Apícoles de la Comunitat Valenciana abans del 30 de juny de l'any anterior al qual se sol·licita l'ajuda, i que es troben en possessió del llibre d'explotació ramadera actualitzat a aquesta data. Hauran d'haver exercit l'activitat apícola a partir d'aqueix moment i demostrar-ho per mitjà de la presentació de factures de venda de mel o productes apícoles.
  
També tindran accés a aquesta línia d'ajudes les agrupacions d'apicultors, sempre que compten amb personalitat jurídica com a grup i almenys el 75% dels seus membres complisca les condicions del paràgraf anterior. Quedaran exemptes del compliment d'aquest mínim les organitzacions professionals agràries que despleguen programes previstos en aquesta ordre
  
Article 3
  
Les ajudes establides en la present normativa estaran adreçades a millorar les condicions de producció i comercialització de mel establides en el Reglament CE núm. 1.221/97, del Consell, de 25 de juny.
  
Es consideraran com a millores les mesures següents:
  
a) Assistència tècnica als apicultors i als melers de les agrupacions d'apicultors.
  
- Sistemes de divulgació tècnica i cursos d'especialització d'apicultors i de personal auxiliar de centres de processament de mel i de laboratoris apícoles.
  
- Contractació de tècnics competents per a l'assistència dels apicultors.
  
b) Lluita contra la varroasi i les malalties que s'hi associen; millora de les condicions de tractament dels ruscos.
  
- Constitució i funcionament de grups de tractament de la varroasi en comú i vigilància sanitària d'altres malalties.
  
- Realització de tractaments quimioteràpics i biològics contra la varroasi.
  
- Millora de les condicions de tractament mitjançant substitucions de ruscos, assistència tècnica per a l'aplicació dels tractaments, sistemes de divulgació i sobrealimentació dels eixams.
  
c) Racionalització de la transhumància.
  
- Identificació de ruscos i quadres.
  
- Adquisició de mitjans de transport i maneig de ruscos, incloses grues, malles de cobertura, sistemes mòbils d'extracció de mel, ruscos, i també altres equipaments i estris necessaris en la transhumància. Els vehicles hauran de comptar amb capacitat de càrrega superior a 2.500 kg de pes màxim autoritzat i volum per allotjar, com a mínim, quinze ruscos Layens.
  
- Cria en comú i adquisició de reines de races autòctones per reposar baixes per transhumància.
  
- Realització de fullets i publicacions sobre bones pràctiques en la transhumància.
  
d) Mesures de suport als laboratoris d'anàlisi de les característiques fisicoquímiques de la mel.
  
- Inversions en laboratoris d'anàlisi de mel, inclosa l'adquisició d'equipaments i el cost dels tècnics. Per beneficiar-se de les ajudes als tècnics, els laboratoris hauran de justificar la seua activitat per mitjà d'un llibre de registre on figuraran per a cada mostra analitzada, almenys, el propietari, les determinacions realitzades i l'import cobrat. En el moment de presentar la justificació del programa desplegat caldrà presentar una memòria que sintetitzarà aquesta informació.
  
- Contractació de serveis d'anàlisi per agrupacions d'apicultors.
  
Cap titular d'explotació apícola no podrà beneficiar-se d'una ajuda a la inversió en un equip o mitjà de producció per al qual s'haja beneficiat en els exercicis anteriors en el marc d'aquest programa d'ajudes a la millora de la producció i comercialització de mel. S'exceptua d'aquesta limitació els ruscos. Així mateix, l'apicultor que haja rebut una ajuda a un equip o mitjà de producció apícola se'n comprometrà al manteniment, sota la seua propietat o la dels seus hereus legals, durant els cinc anys següents a la percepció de la subvenció.
  
Article 4
  
Les sol·licituds es formalitzaran en una instància degudament emplenada subscrita pel titular o els titulars de l'explotació o, si escau, pel representant legal de l'agrupació. S'adreçaran al director general de Desenvolupament Rural i Producció Agrària de la Conselleria d'Agricultura, Pesca i Alimentació. Caldrà reflectir-hi l'ajuda sol·licitada per a cada una de les mesures.
  
El termini de presentació de les ajudes finalitzarà l'últim dia hàbil anterior al 15 de febrer de cada any.
  
La sol·licitud serà registrada abans d'adquirir els equips o realitzar la inversió per a la qual se sol·licita l'ajuda. En el cas de la contractació de tècnics, la sol·licitud podrà recollir les despeses produïdes a partir del dia 1 de gener de l'any corrent en què es presenta, sempre que s'acredite l'existència d'un contracte des d'aquest moment.
  
Caldrà acompanyar-la, com a mínim, de la documentació següent:
  
1) Còpia del DNI o CIF del sol·licitant o els sol·licitants.
  
2) Còpia del llibre d'explotació ramadera actualitzat. En el cas de les agrupacions, caldrà aportar-hi una còpia del llibre d'explotació corresponent als socis que participen en el programa.
  
3) Memòria descriptiva de les inversions a realitzar en cada una de les mesures previstes en l'article 3.
  
4) Pressupost detallat del cost de les mesures amb diferenciació, dins de les despeses aplicables a cada mesura, entre:
  
- despeses de funcionament
  
- de personal
  
- d'altre tipus
  
- inversions en equips, instal·lacions o vehicles.
  
5) Certificat original expedit per l'Agència Tributària de trobar-se al corrent en el pagament de les obligacions fiscals o, si escau, d'estar-ne exempt, declaracions en les formes previstes en l'Ordre de 30 de maig de 1996 (DOGV núm. 2.774 de 21.06.96).
  
6) Certificat expedit per la Tresoreria territorial de la Seguretat Social de trobar-se al corrent del pagament de les obligacions de la Seguretat Social o, si escau, d'estar-ne exempt, declaracions en les formes previstes en l'Ordre de 30 de maig de 1996 (DOGV núm. 2.774 de 21.06.96).
  
7) Imprés d'alta de tercers pagaments de la Generalitat Valenciana, acompanyat de certificació de l'entitat bancària de la titularitat del compte en s'han d'efectuar els pagaments.
  
8) Còpia de factura/es de venda de mel, en el cas de titulars d'explotacions apícoles.
  
Article 5
  
Els serveis tècnics de la Conselleria d'Agricultura, Pesca i Alimentació del lloc on s'ubique l'explotació o la seu de l'agrupació comprovaran, quan se sol·liciten inversions en equipament o mitjans de producció fixos, que en el moment de la sol·licitud no s'han iniciat les inversions objecte de petició d'ajudes. En cas de tractar-se de material mòbil n'hi haurà prou amb la constatació de la inscripció dels ruscos en el Registre d'Explotacions Apícoles de la Comunitat Valenciana.
  
Article 6
  
Els crèdits destinats a finançar aquesta línia d'ajudes, finançada a càrrec del FEOGA-Garantia, tindran com a límit el que s'establirà per a cada exercici pressupostari. Anualment es publicarà en l'ordre d'imports globals màxims el corresponent a aquesta línia d'ajudes.
  
Article 7
  
La quantia de les ajudes que s'atorgarà a cada sol·licitud serà:
  
- En les inversions previstes per a la contractació de personal tècnic se subvencionarà un 90% del cost pressupostat. No obstant això, el cost total, inclosa la quota patronal de la seguretat social, no podrà superar els 4.200.000 PTA per tècnic.
  
- En les inversions realitzades pels apicultors que tinguen la consideració de despeses de funcionament, diferents dels anteriors, se subvencionarà un 75% del cost pressupostat.
  
- En les inversions en immobilitzat se subvencionarà el 65% del cost total pressupostat.
  
Es fixen els límits següents a la concessió de subvencions:
  
- La subvenció màxima per explotació apícola d'un únic titular no podrà superar la quantitat de 3.500.000 PTA. Quan la millora siga promoguda per una explotació (cooperativa, SAT, CB o altres figures semblants) de tres titulares com a mínim, la quantitat màxima serà la resultant de multiplicar-ne el nombre d'integrants per 3.500.000 PTA, amb el límit de 36.478.250 PTA. Cada titular, si escau, haurà d'acreditar-ne la condició de beneficiari.
  
- La subvenció que es concedirà a cada titular d'explotació apícola no podrà superar la quantia resultant de multiplicar el nombre de ruscos que manté inscrits en el Registre d'Explotacions Apícoles fins al 30 de juny de l'any anterior al qual s'efectua la petició per 7.000 PTA. No obstant això, si aquest nombre de ruscos és superior al que es reflecteix en el llibre d'explotació ramadera en el moment de presentar la sol·licitud, es considerarà aquest últim a l'efecte del càlcul.
  
- La subvenció a les despeses en el tractament de la varroasi per mètodes biològics no superarà les 200 PTA per rusc considerat en el paràgraf anterior.
  
- La subvenció per a l'adquisició o la renovació de vehicles de transport de ruscos quedarà condicionada al fet que l'apicultor compte, al menys, amb 300 ruscos inscrits en el Registre d'Explotacions Apícoles.
  
- La subvenció màxima que es concedirà a les agrupacions d'explotacions es calcularà multiplicant el nombre de ruscos inclosos en el programa per 750 PTA, sense superar el límit de 34.576.543 PTA per agrupació.
  
Amb independència del que s'estableix en aquest article, la subvenció concedida a cada titular d'explotació apícola a càrrec d'aquest programa d'ajudes entre els anys 1998 i 2002 no podrà superar la quantitat de 3.500.000 PTA, en el cas d'explotacions individuals, o 89.531.686 PTA, en el cas d'explotacions associatives amb més d'un titular, mentrestant existisquen altres titulars d'explotacions que no hagen assolit aquest límit al llarg de tot el període de duració del programa i hagen sol·licitat l'ajuda en el període per al qual es resoldrà la concessió de subvencions. No es comptabilitzaran a aquest efecte les renúncies a ajudes concedides presentades amb anterioritat al 15 de setembre de 1998.
  
Article 8
  
Per a l'adjudicació de les ajudes es tindrà en compte la puntuació obtinguda per cada sol·licitud valorada d'acord amb els criteris següents:
  
A) Ajudes destinades a compensar les despeses de les mesures dels grups a), b) i d) de l'article 3.
  
i) Barem:
  
- Sol·licituds promogudes per agrupacions que incloguen la contractació dels serveis d'un tècnic: 5 punts.
  
- Sol·licituds d'explotacions d'un titular gestionades per joves apicultors o d'explotacions associatives de diversos titulars quan els titulars joves siguen, almenys, el 40% dels socis: 4 punts.
  
- Sol·licituds d'explotacions d'un titular gestionades per apicultors entre 41 i 60 anys o d'explotacions associatives de diversos titulars quan els apicultors titulars d'aquesta edat siguen, almenys, el 40% dels socis: 3 punts.
  
- Sol·licituds d'explotacions d'un titular gestionades per apicultors entre 61 i 64 anys o d'explotacions associatives de diversos titulars quan els apicultors titulars d'aquesta edat siguen, almenys, el 40% dels socis: 2 punts.
  
- Resta de sol·licituds: 1 punt.
  
ii) En igualtat de punts, tindran preferència en l'accés a les ajudes les sol·licituds que agrupen un nombre major de ruscos inscrits en el Registre d'Explotacions Apícoles.
  
B) Ajudes destinades a donar suport a les mesures previstes en el grup c) de l'article 3.
  
i) Barem:
  
- Sol·licituds d'explotacions d'un titular gestionades per joves apicultors o d'explotacions associatives de diversos titulars quan els titulars joves siguen, almenys, el 40% dels socis: 4 punts.
  
- Sol·licituds d'explotacions d'un titular gestionades per apicultors entre 41 i 60 anys o d'explotacions associatives de diversos titulars quan els apicultors titulars d'aquesta edat siguen, almenys, el 40% dels socis: 3 punts.
  
- Sol·licituds d'explotacions d'un titular gestionades per apicultors entre 61 i 64 anys o d'explotacions associatives de diversos titulars quan els apicultors titulars d'aquesta edat siguen, almenys, el 40% dels socis: 2 punts. La puntuació d'aquests tres primers guionets no és acumulable.
  
- Sol·licituds segons el nombre de ruscos inscrits en el Registre d'Explotacions Apícoles i inclosos en el programa de millora:
  
- de 75 a 150 ruscos: 1 punt
  
- de 151 a 300 ruscos: 2 punts
  
- de 301 a 499 ruscos: 3 punts
  
- 500 o més ruscos: 4 punts
  
- Sol·licituds d'explotacions prioritàries en el moment de presentació de la sol·licitud: 1 punt.
  
ii) Si, ordenades les sol·licituds d'acord amb aquests procediments, queda un grup de sol·licituds en el mateix nivell de preferència per al qual no hi ha prou fons, s'aplicarà el prorrateig.
  
Article 9
  
L'avaluació i el seguiment de la correcta aplicació de les ajudes atorgades els efectuarà la Direcció General de Desenvolupament Rural i Producció Agrària. Aquesta direcció general, dins dels dos mesos següents a la finalització del termini de presentació de sol·licituds, en resoldrà les presentades. La mancança de resolució expressa en aquest termini significarà la desestimació de l'ajuda.
  
Article 10
  
El sol·licitant posarà en funcionament les mesures previstes i ho comunicarà a l'oficina de la Conselleria encarregada de la tramitació de la petició, abans de l'1 de setembre de l'any per al qual es concedeix l'ajuda. L'incompliment d'aquest termini significarà, després de la incoació d'un expedient amb l'audiència a l'interessat, la resolució de les ajudes. Tot això, llevat que s'haja prorrogat el termini expressament a petició de l'interessat i per causes de força major.
  
En el cas de realització de cursos i programes de formació, com també en la publicació de tríptics i fullets a càrrec d'aquesta línia d'ajudes, caldrà posar en coneixement d'aqueixa oficina el moment i el lloc de celebració, en el primer cas, i el contingut del document en la resta. En els dos casos, en la documentació impresa i en la publicitat caldrà fer menció expressa del finançament a càrrec d'aquesta línia d'ajudes i de la contribució de totes les administracions que hi aporten fons.
  
Article 11
  
Per al pagament de la subvenció, l'interessat aportarà, amb anterioritat a les dates indicades en l'article 10, les factures de les despeses produïdes i els justificants de pagament corresponents. Aquests consistiran en la còpia de la transferència bancària, o en el document bancari de l'ingrés si el pagament s'ha realitzat per mitjà de xec o efectiu.
  
En cas que, una vegada arribat el termini indicat en l'article anterior, no s'haja realitzat el pagament de la inversió en la totalitat, es presentarà, a més, un aval bancari per l'import encara no pagat, a favor del proveïdor corresponent.
  
Els serveis tècnics responsables de la gestió d'aquesta ajuda en l'àmbit de les oficines comarcals comprovaran que la documentació aportada justifica la realització de la inversió.
  
Així mateix, almenys en el 5% de les sol·licituds d'ajuda concedida es realitzarà una inspecció per comprovar els programes desplegats i les inversions executades, en les condicions i circumstàncies adequades segons la naturalesa d'aquestes inversions.
  
En els expedients d'ajudes on s'inclourà contractació de personal caldrà presentar els justificants de la despesa realitzada fins a les dates indicades en l'article anterior, juntament amb els contractes del personal en els quals se'n contemple la continuïtat durant la resta de l'any. A la vista d'aquests, la Direcció General autoritzarà el pagament d'aquestes ajudes fins al 31 de desembre de l'any per al qual es concedeix l'ajuda, data en què s'hauran d'aportar els corresponents justificants de la despesa realitzada. Aquesta quantitat no podrà superar el 40% de l'import de l'ajuda concedida al beneficiari.
  
Per beneficiar-se del pagament previst en el paràgraf anterior caldrà presentar la carta de pagament garantia de la pòlissa d'assegurament a càrrec de qualsevol entitat oficialment reconeguda a favor de la Conselleria d'Agricultura, Pesca i Alimentació de la Generalitat Valenciana.
  
Per justificar els programes de formació d'apicultors s'acompanyaran als justificants de pagament una còpia dels DNI de tots els assistents, i també un original del full de control diari d'assistents.
  
A la vista dels justificants aportats, la Direcció General autoritzarà el pagament de les ajudes pels conceptes previstos en la memòria descriptiva de les millores i amb el límit màxim del pressupost detallat, independentment que el valor de la inversió siga superior, d'acord amb les factures amb els projectes aportats.
  
Article 12
  
Segons el que s'estableix en l'article 47.9 del text refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Incompliment de l'obligació de justificació.
  
b) Obtenir la subvenció sense posseir les condicions que s'hi requereixen.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
La percepció d'aquestes ajudes serà incompatible amb qualsevol altra línia d'ajudes establides que tinga per objecte el finançament de les mateixes millores.
  
El compliment de la finalitat de la subvenció serà verificada pels serveis tècnics de la Conselleria d'Agricultura, Pesca i Alimentació. Aquests realitzaran inspeccions per comprovar que les inversions i actuacions subvencionades a càrrec d'aquesta ordre compleixen l'objectiu de millorar les condicions de producció i comercialització de la mel, i es podran dur a terme en els cinc anys següents al pagament de l'ajuda, tot i que es concentraran especialment en els primers anys d'acord amb la naturalesa del bé.
  
DISPOSICIONS ADDICIONALS
  
Primera
  
Es delega en el director general de Desenvolupament Rural i Producció Agrària la concessió i denegació de les ajudes previstes en aquesta disposició.
  
Segona
  
Per a 1999, aquestes ajudes es finançaran a càrrec de les aplicacions pressupostàries següents, que figuren en l'avantprojecte de la Llei de Pressupostos per a 1999:
  
- 68.96.08.335.64.9. Línia 403/000/99. Codi comptable 2.630: 40.058.630 PTA
  
- 44.71.39.496.62.6. Línia 703/000/99. Codi comptable 2.631: 798.916.824 PTA
  
Segons es disposa en l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, la concessió de les subvencions estarà condicionada a l'existència, en els pressupostos de 1999, de crèdit adequat i suficient amb aquesta finalitat.
  
DISPOSICIÓ DEROGATÒRIA
  
Es deroga l'Ordre de 15 d'abril de 1998, per la qual es regulen les ajudes per millorar les condicions de producció i comercialització de mel a la Comunitat Valenciana (DOGV 3.234, de 04.05.98), i també totes aquelles modificacions que sobre aquesta s'hagen realitzat.
  
DISPOSICIONS FINALS
  
Primera
  
Es faculta la Direcció General de Desenvolupament Rural i Producció Agrària perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 23 de desembre de 1998
  
La consellera d'Agricultura, Pesca i Alimentació,


Còpia Permalink ELI